በከተማ አስተዳደሩ በተያዘው በጀት ዓመት 134 ሺህ 72 የጋራ መኖሪያ ቤቶች ለነዋሪዎች እንደሚተላለፉ ም/ከንቲባ ኢንጅነር ታከለ ገለጹ
በአዲስ አበባ ከተማ አስተዳደር በተያዘው በጀት ዓመት 134 ሺህ 72 የጋራ መኖሪያ ቤቶች ለነዋሪዎች እንደሚተላለፉ ምክትል ከንቲባ ኢንጅነር ታከለ ገለጹ፡፡የአዲስአበባ ከተማ አስተዳደር ምክር ቤት መደበኛ ጉባኤ ምክትል ከንቲባ ኢንጅነር ታከለ ኡማ የከተማ አስተዳደሩን የ2011 በጀት ዓመት የ6 ወር እቅድ አፈፃፀም ሪፓርት ለምክር ቤቱ አቅርበዋል፡፡ምክትል ከንቲባው ባቀርቡት ሪፖርታቸው ባለፉት ስድስት ወራት ብቁ አመራሮችን ወደፊት የማምጣት እና የከተማ አስተዳደሩን ካቢኔ እንደ አዲስ የማደራጀት ስራ መሰራቱን ገልጸዋል፡፡በከተማዋ ለ30 ሺህ 425 ወጣቶች እና ሴቶች የስራ እድል መፈጠሩን የገለጹት ኢንጅነር ታከለ በከተማው ያለውን የስፖርት ማዘውተርያ ጥያቄን ለመመለስ በ116 ወረዳዎች ሁለገብ የስፖርት ማዘውተርያ ማዕከላት ግንባታ መጀመሩን አስታውቀዋል፡፡በህገ ወጥ መንገድ የተያዙ 1 ሺህ 666 የቀበሌ ቤቶች እና 2 ሺህ 436 የጋራ መኖርያ ቤቶች በከፋ ድህነት ውስጥ ላሉ የከተማች ነዋሪዎች መተላለፉን እና ይህ ተግባር ተጠናክሮ የሚቀጥል መሆኑን ተናግረዋል፡፡በተያዘው በጀት ዓመት 134 ሺህ 72 የጋራ መኖሪያ ቤቶች ለነዋሪዎች እንደሚተላለፉ የገለጹት ምክትል ከንቲባው ከነዚህ ውስጥ 95 ሺህ 832 የ20/80 ቤቶች ቀሪዎቹ 38 ሺህ 240 የ40/60 ቤቶች መሆናቸውን ገልጸዋል፡፡ያለልማት የተቀመጡ 5.2 ሚሊየን ካሬ ሜትር መሬት ወደ መሬት ባንክ መመለሱን እና ስራ ላይ እንዲውሉ የማድረግ ስራ መጀመሩን ተናግረዋል፡፡የትራንስፖርት ችግርን ለመቅረፍ የብዙሃን ትራንስፖርት ስራዎች ላይ ልዩ ትኩረት ተሰጥቶ እየተሰራ መሆኑንም ገልጸዋል፡፡በአገልግሎት አሰጣጥ የተሻሉ ወረዳዎችን ለመፍጠር በተመረጡ አምስት ወረዳዎች ላይ በዘመናዊ ቴክኖሎጂ የታገዘ አገልግሎት እንዲሰጡ የማስቻል ስራ መጀመሩን እና በቀጣይነትም የእነሱን ተሞክሮ ወደ ሌሎች ወረዳዎች የማስፋፋት ስራ እንደሚሰራ ምክትል ከንቲባው ለምክር ቤቱ በሪፖርታቸው ላይ ገልጸዋል፡፡ (ምንጭ፡-የከንቲባ ጽህፈት ቤት)